一、李白一个人喝酒的诗
《北山独酌寄韦六》
巢父将许由,未闻买山隐。道存迹自高,何惮去人近。
纷吾下兹岭,地闲喧亦泯。门横群岫开,水凿众泉引。
屏高而在云,窦深莫能准。川光昼昏凝,林气夕凄紧。
于焉摘朱果,兼得养玄牝。坐月观宝书,拂霜弄瑶轸。
倾壶事幽酌,顾影还独尽。念君风尘游,傲尔令自哂。
《独酌清溪江石上寄权昭夷》
年代:唐 作者: 李白
我携一樽酒,独上江祖石。自从天地开,更长几千尺。
举杯向天笑,天回日西照。永愿坐此石,长垂严陵钓。
寄谢山中人,可与尔同调。
《月下独酌其一》
年代:唐 作者: 李白
花间一壶酒,独酌无相亲。
举杯邀明月,对影成三人。
月既不解饮,影徒随我身。
暂伴月将影,行乐须及春。
我歌月徘徊,我舞影零乱。
醒时同交欢,醉後各分散。
永结无情游,相期邈云汉。
《月下独酌其二》
年代:唐 作者: 李白
天若不爱酒,
酒星不在天。
地若不爱酒,
地应无酒泉。
天地既爱酒,
爱酒不愧天。
已闻清比圣,
复道浊如贤。
贤圣既已饮,
何必求神仙。
三杯通大道,
一斗合自然。
但得酒中趣,
勿为醒者传。
《月下独酌其四》
年代:唐 作者: 李白
穷愁千万端。
美酒三百杯。
愁多酒虽少。
酒倾愁不来。
所以知酒圣。
酒酣心自开。
辞粟卧首阳。
屡空饥颜回。
当代不乐饮。
虚名安用哉。
蟹螯即金液。
糟丘是蓬莱。
且须饮美酒。
乘月醉高台。
《独酌》
年代:唐 作者: 李白
春草如有意,罗生玉堂阴。东风吹愁来,白发坐相侵。
独酌劝孤影,闲歌面芳林。长松尔何知,萧瑟为谁吟。
手舞石上月,膝横花间琴。过此一壶外,悠悠非我心。
二、杜甫一个人喝酒的诗
《独酌成诗》
年代:唐 作者: 杜甫
灯花何太喜,酒绿正相亲。
醉里从为客,诗成觉有神。
兵戈犹在眼,儒术岂谋身。
共被微官缚,低头愧野人。
《独酌》
年代:唐 作者: 杜甫
步屦深林晚,开樽独酌迟。仰蜂黏落絮,行蚁上枯梨。
薄劣惭真隐,幽偏得自怡。本无轩冕意,不是傲当时。
三、杜牧一个人喝酒的诗
《独酌》
年代:唐 作者: 杜牧
长空碧杳杳,万古一飞鸟。
生前酒伴闲,愁醉闲多少。
烟深隋家寺,殷叶暗相照。
独佩一壶游,秋毫泰山小。
《独酌》
年代:唐 作者: 杜牧
窗外正风雪,拥炉开酒缸。
何如钓船雨,篷底睡秋江。
四、陆游一个人喝酒的诗
《冬夜独酌》
年代:宋 作者: 陆游
寒水茫茫浸月明,疏钟杳杳带霜清。
一樽浊酒有妙理,十里荒鸡非恶声。
物外虽增新跌宕,胸中未洗旧峥嵘。
颓然坐睡蒲团稳,残火昏灯伴五更。
《独酌罢夜坐》
年代:宋 作者: 陆游
不见麴生久,惠然相与娱。
安能论斗石,仅可具盘盂。
听雨蒙僧衲,挑灯拥地炉。
勿生孤寂念,道伴大狸奴。
《独酌有怀南郑》
年代:宋 作者: 陆游
忆从嶓冢涉南沮,笳鼓声酣醉胆麤。
投笔书生古来有,从军乐事世间无。
秋风逐虎花叱拨,夜雪射熊金仆姑。
白首功名元未晚,笑人四十叹头颅。
《六日云重有雪意独酌》
年代:宋 作者: 陆游
遍游薮泽一渔舠,尽历风霜只縕袍。
天为念贫偏与健,人因见嬾误称高。
地连海澨涛声近,云冒山椒雪意豪。
偶得名樽当痛饮,凉州那得直蒲萄。
《水亭独酌十二韵》
年代:宋 作者: 陆游
清风扫郁蒸,爽气生户牖,客中淡无事,翛然一杯酒。
书生拙自料,事业期不朽;少年忝朝迹,蹭蹬今白首。
历观千载事,和戎固尝有。
定襄五原间,乃可画地守。
神州在何许,东巡已去久。
煌煌一统业,谟训其可负?荆楚多剑客,宣润富弩手,孰能用其长,坐使老农亩。
讲武幸长杨,劳军临细柳,中兴望圣时,未死得见否?
五、其他一个人喝酒的诗
《端午独酌》
年代:宋 作者: 杨万里
招得榴花共一觞,艾人笑杀老夫狂。
子兰赤口禳何益,正则红船看不妨。
团粽明朝便无味,菖蒲今日麽生香。
一生幸免春端帖,可遣渔歌谱大章。
《秋日独酌怀荣子邕》
年代:宋 作者: 张耒
新秋一杯酒,风雨早凉天。
眷言西邻友,咫尺莫能前。
岂无病羸马,泥滑不胜鞭。
端居何为者,落寞掩书眠。
高柳飒已疏,碧草留余鲜。
衰怀感徂节,客舍悲流年。
孤吟谁与和,独酌还醒然。
新晴野路干,期子南山边。
《八月间对月独酌》
年代:宋 作者: 郑刚中
月到空庭色界虚,酒壶安顿向冰壶。
须臾万瓦清露湿,仿佛一轮丹桂孤。
独酌人成狂态度,闲身惟有醉工夫。
醉中孰与参禅趣,此妙须知禅所无。